Blodig angrep mot marked i Nairobi
- Svært mange er såret. Jeg vet ikke hvor mange som er døde, sier Mwangi, Maina, som selger brukte sko på markedet. Ifølge politiet er det snakk om hjemmelagede bomber. En person skal være pågrepet. En talsmann for Kenyatta nasjonale sykehus sier at tilstanden er alvorlig for mange, og at det er stort behov for blod. - Mange av de sårede blør voldsomt, sier Simon Ithae. Ifølge det nasjonale kenyanske katastrofesenteret (NDOC) inntraff den første eksplosjonen inne på en minibuss som sto like utenfor for Gikomba-markedet, mens den andre eksplosjonen fant sted inne på selve markedet, som ligger øst i byen. Kenyas Røde Kors sier flere ambulanser er sendt til området der de bistår med å frakte sårede til sykehus. Evakuerte turister Kenya har vært rammet av flere bombeangrep den siste tiden, både i Nairobi og i havnebyen Mombasa, et av landets fremste turistmål. Tidligere fredag ble flere hundre britiske turister evakuert fra Mombasa og andre steder i Øst-Kenya etter at britiske myndigheter mente at terrortrusselen i landet har økt. USA, Frankrike og Australia har tidligere i uken utstedt lignende reiseråd, det samme har Norge. Kenyas regjering holder fast på at turister er trygge, og har reagert sterkt på advarslene fra vestlige land. Dette handler om «uvennlige handlinger», framholdt det kenyanske utenriksdepartementet torsdag. Turisme er en viktig inntektskilde for Kenya, men i fjor skrumpet sektoren med 11 prosent. Frykt for terror er etter alt å dømme en viktig årsak til nedgangen. Al-Shabaab Islamistgruppen al-Shabaab har gjennomført mange terrorangrep mot Kenya etter at kenyanske styrker i 2011 gikk inn i Somalia for å bistå somaliske regjeringsstyrker mot islamistene. I september fjor ble 67 mennesker drept i terrorangrepet mot kjøpesenteret Westgate, mens tre personer ble drept og 86 ble såret da to bomber eksploderte på en bussterminal i Nairobi i begynnelsen av mai.
Minst ti personer ble drept og nærmere 70 såret da to bomber eksploderte på et travelt marked i Kenyas hovedstad Nairobi, melder kenyanske myndigheter.